‘Chariots of Fire’- en ‘Blade Runner’-komponis sterfVangelis Papathanassiou Vangelis, die Oscar-bekroonde komponis van “Chariots of Fire” en “Blade Runner”, is in die ouderdom van 79 dood. Sy kenmerkende musiekstyl het ’n generasie van rolprentklankbane gedefinieer. Volgens verskeie Griekse mediahuise is Vangelis in Frankryk weens die koronavirus dood. “Vangelis Papathanassiou is nie meer met ons nie,” het Kyriakos Mitsotakis, Griekse premier, getwiet. “Dit is met groot hartseer dat ons aankondig dat Vangelis Papathanassiou Dinsdag laataand oorlede is,” het sy prokureur volgens die ANA-nuusagentskap gesê. Vangelis se “Chariots of Fire” het in 1982 vir hom ’n Oscar-toekenning vir beste oorspronklike klankbaan ingepalm. “Chariots of Fire” is tydens die medalje-oorhandigingseremonies van die Olimpiese Spele in Londen in 2012 gespeel. Vangelis is gebore Evangelos Odysseas Papathanassiou in die Griekse kusdorpie Agria. Hy is as ’n wonderkind bestempel nadat hy sy eerste klavierkonsert op die ouderdom van ses uitgevoer het, ten spyte daarvan dat hy nooit formele lesse geneem het nie. Vangelis is oor die jare met talle gesogte toekennings vereer, waaronder die Max Steiner-rolprentmusiektoekenning, Frankryk se Legion d’Honneur (Nasionale Orde van die Legioen van Eer), NASA se staatsdiensmedalje en Griekeland se top-eerbewys, die Orde van die Feniks. In later jare het Vangelis tussen sy huise in Parys, Londen en Athene geswerf. “Ek staan nie onderhoude toe nie, want ek moet goed probeer sê wat ek nie hoef te sê nie,” het hy in 2019 aan die LA Times gesê. “Die enigste ding wat ek hoef te doen, is net om musiek te maak.”